P. Frešo, poslanec: (2007-09-12):
K tomuto tvrdeniu ma vedie jednoduchá logika, a to tá, že ak niekomu alebo komukoľvek zakážete mať zisk, je jasné, že prestane poskytovať lepšie a kvalitnejšie služby. Je jasné, že za veľmi krátky čas skončí s podnikaním. Snahou vlády je vytvoriť len jednu štátnu poisťovňu, čo spôsobí dlhé čakacie lehoty, korupciu, preplnené čakárne v nemocniciach a zdravotníckych zariadeniach. Čo je však najhoršie, vláda týmto zákonom chce odobrať občanom možnosť slobodnej voľby výberu poisťovne. Pod vedením premiéra, ktorý si november 1989 ani nevšimol, to na jednej strane nemusí byť až také prekvapujúce. Na druhej strane je takéto smerovanie mimo štandardného európskeho demokratického systému. Dámy a páni, premiér a jeho minister zdravotníctva ťahajú Slovensko do Latinskej Ameriky. Nie minulým a už, žiaľ, neplatným Zákonníkom práce, ale práve týmto zákonom sa Slovensko vydáva na cestu Latinskoamerického neosocializmu vedeného a predstavovaného Hugom Chávezom. Dámy a páni, dnes sú to zdravotné poisťovne, zajtra to budú dôchodcovské správcovské spoločnosti, napozajtra vodárenské, energetické spoločnosti, obchodné reťazce a o týždeň to môžu byť napríklad reštaurácie, ako je Steam & Coffeé. A práve na tomto príklade by som rád ukázal nezmyselnosť celého prístupu, ktorý je zakotvený v tomto zákone a ktorý sem pán minister prišiel predložiť. V týchto reštauráciách sa podáva taký jednoduchý nápoj ako káva. Keď si zoberiete pohár kávy, tak z predmetu, ktorý sa učí na Ekonomickej univerzite, sám som zabsolvoval, sú kalkulácie, rozpočty, vieme, že v tej káve je zakalkulovaný aj zisk. Keď sa naň pozrieme a povieme si, že tento zisk by sme použili na to, aby bola tá káva lepšia, tak to je pravda. Ja sa v tom vyznám. U nás na ulici je predajňa kávy a párkrát som tam bol. Dala by sa bez zisku tá káva urobiť lepšia. Čo je však problém, a to je, pán minister, pre vás, tú kávu bez zisku vám nikto nenaservíruje. A o tom je celá ekonómia. Inými slovami, keď vy zakážete zdravotným poisťovniach, aby ten zisk produkovali, tento produkt na trhu ponúkať nebudú. Je úplne irelevantné, že im dovolíte ponúkať iný produkt. Je to rovnaké, ako keby ste v spomínanej kaviarni zakázali zisk na kávu. Ale povedali by ste im, že môžu predávať bagety. No, tá kaviareň sa zmení na bagetériu, to je snáď každému jasné, kto trochu ekonomike rozumie. Budú predávať bagety a kávu, z ktorej nemôžu mať žiaden profit, jednoducho ponúkať nebudú. Pán minister, často ste použili výraz, že zdravie nie je tovar. Tak sa o tom trochu pobavme. Zdravie možno nie je tovar, ale zdravotná starostlivosť bezpochyby je službou. Služba, ktorá sa riadi štandardnými ekonomickými zákonmi. A tam platí, že viac slobody, viac konkurencie znamená kvalitnejšie a dostupnejšie a hlavne lacnejšie služby. To znamená, že smer, ktorým ste sa vydali v tomto zákone, kedy obmedzujete zdravotné poisťovne a demotivujete k tomu, aby nútili zariadenia a všetky podriadené zložky vrátane tých veľkodistribútorov liekov, vrátane lekárov aj stomatológov, aby šetrili, vlastne tým nezabezpečujete to, čo by ste zabezpečovať mali, teda lepšiu a dostupnejšiu lekársku starostlivosť, ale naopak, otvárate dvere pre rôzne druhy plytvania a pre mňa za najzraňujúcejšie považujem, znemožňujete slobodnú voľbu výberu toho, kde sa ľudia dajú poistiť, lebo sa jednoducho nebudú mať kde, pretože tieto podmienky sú likvidačné pre poisťovne. Čo sa týka spomínaných výrokov pána premiéra. No, tie sú známe a ja predpokladám, že minister je týmito výrokmi viazaný. Je mi ľúto, že to musím pripomenúť, lebo sa tu tak trochu koalícia tvári, že to nie je celkom tak. Ale ja tu musím pripomenúť inú reč, ktorú tu mal pán minister, keď sa menil zákon o Úrade pre dohľad nad zdravotnou starostlivosťou. Tu stál a tu hovoril, že to neznamená automaticky výmenu jeho šéfa. Ani týždeň neprešiel, ako ten zákon vstúpil do platnosti, šéf bol vymenený. A to isté si myslím, že bude aj o zdravotných poisťovniach. Takisto neverím, neverím tomu, že to neznamená ich likvidáciu. Môžete tu stokrát nad tým krútiť hlavou, môžu vaši kolegovia čokoľvek rozprávať, znamená to, že ľudia si nebudú môcť vybrať. Prišlo mi k termínu konkurencie. No, ja si neviem predstaviť, ako chcete motivovať konkurenciu medzi zdravotnými poisťovňami, keď im zakážete generovať zisk. Ja by som bol veľmi rád, keby niektorý z koaličných ekonómov tu predviedol úvahu na tému, ako dosiahnuť konkurenciu bez zisku. A nech mi ukáže nejaký príklad, kde takýto stav nastal a ja sa prídem sem ospravedlniť. Ale tvrdím, také na svete nie je. Zisk je motívom pre konkurenciu. Zisk priťahuje konkurenciu. A konkurencia znamená zníženie cien, znamená kvalitnejšie veci, znamená kvalitnejšie služby. Žiadna nová technológia na svete nebola nikdy implementovaná len na základe toho, že niekto byrokraticky rozhodol. Vždy to bola konkurencia, ktorá nové technológie zavádzala. To od parných strojov až po výpočtovú techniku, vždy to platilo. Konkurencia bola to, čo umožnilo nové technológie, nové prístupy a vôľa po zisku, ktorá je za tým schovaná, bola vlastne to, čo pritiahlo konkurenciu samotnú, alebo čo tú konkurenciu samotnú posilňovalo. Z predošlej diskusie mi vyplynulo, že asi bude treba pohovoriť aj niečo na tému, čo to je poisťovňa. No a jej funkcia na trhu. Poisťovňa je inštitúcia, ktorá zabezpečuje rozloženie rizika. Ľudia sa v nej poisťujú pre prípad, že sa dostanú do nejakého stavu, ľudia alebo firmy sa dokonca poisťujú, kedy nedokážu splácať kvôli nejakej nepredvídanej udalosti svoje záväzky alebo svoje životné potreby. To isté je nastavené dnes pri zdravotných poisťovniach. Ľudia sa v nich poisťujú pre prípad, že by mali úraz alebo chorobu a z týchto peňazí očakávajú, že bude ich liečba uhradená. Úplne klasický zmysel poistenia. Samozrejme, že u nás máme systém, kedy ľudia zo zákona sú poistení. Je to úplne, ale úplne rovnaké ako v prípade automobilov. No prečo máme zákonné poistenie automobilov? Aby nikto, kto spôsobí škodu, nedostal sa do situácie, že tú škodu nebude môcť tomu druhému uhradiť. To isté máme v zdravotnom poistení. Nechceme sa dostať do situácie, kedy ľudia nepoistení tu budú niekde na ulici a bude to pre všetkých veľmi traumatizujúce. Ja to schvaľujem. Ja s tým nemám nijaký problém. Ale tvrdiť práve kvôli tomuto faktu, že sú všetci zákonne poistení, že tým pádom štát má nárok na tie peniaze a má s nimi nakladať nejako špeciálne, nejako ináč, nie je správne. Keď si raz väčšina ľudí praje, aby mala slobodnú možnosť výberu, a to si môžete byť istý, že si prajú a o tom svedčí aj petícia, o tom svedčia aj prieskumy a o tom hlavne, pán minister, svedčí to, že ľudia sa poprihlasovali do tých ďalších spoločností. A skutočne to urobili. A urobia to znovu a vymenia sa medzi nimi. A skutočne každý má tú šancu. Každý má možnosť. A keď sme pri tom, ja predpokladám, že pokiaľ ste viedli tri zdravotné poisťovne, tak ste mali záujem o to, aby sa ľudia k vám prihlasovali. Takisto ste pôsobili v konkurenčnom prostredí a takisto ste generovali alebo zisk, alebo stratu, ale predpokladám, že vaším hlbokým záujmom bolo generovať zisk a k tomu ste viedli aj tých, ktorým ste plnenia vyplácali. Tu je práve jedno hlboké nedorozumenie, že zdravotníctvo je akýmsi spôsobom špeciálne a mimotrhové a akýmsi spôsobom v ňom neplatia trhové zákony. Dámy a páni, to, či v zdravotníctve platia, alebo neplatia trhové zákony, my tu rozhodnúť nemôžeme. Parlamentov, ktoré sa vo svete pokúšali rozhodnúť, že trhové zákony neplatia, alebo platia nejako ináč, bolo mnoho. Bohužiaľ, všetky skrachovali. Trhové zákony platia, či sa nám to páči, alebo nepáči. Naša úloha je vytvoriť rámec, v ktorom tieto zákony budú pôsobiť tak, aby to bolo dobré pre ľudí. A ja sa znova pýtam. Čo je na tom dobré pre ľudí, keď si nemôžu vybrať? Čo je na tom dobré pre ľudí, keď si nemôžu vybrať kaviareň, v ktorej si dajú kávu. Keď si ju musia dať v jednej konkrétnej, kde sa robí káva bez zisku. Prosím vás, povedzte mi, kto si dá kávu vo firme, kde to robia bez zisku? V nejakej štátnej inštitúcii. No nikto. Čo sa týka celého zdravotníctva, a to bol vlastne môj motív, prečo som sa rozhodol vystúpiť. V prvom rade treba poznamenať, že zdravotníctvo nie je len o lekároch, zdravotných sestrách a ďalších ľuďoch. Zdravotníctvo je v prvom rade o pacientoch. A keď sa pozrieme na celý návrh zákona optikou pacienta, ktorý si podľa tohto zákona, alebo resp. po nepriamom účinku tohto zákona nebude môcť vybrať svoje poisťovňu, bude to preňho zlé. A to, čo je pre pacienta zlé, si myslím, že je zlé pre občanov, a to je, samozrejme, môj dôvod, pre ktorý za tento zákon hlasovať nebudem. Ďakujem veľmi pekne. (Potlesk.)